paragraph_text: Mletačka opsada Zadra, oružani sukob između postrojbi grada Zadra, potpomognutih vojskom hrvatsko-ugarskog kralja Ljudevita I. Anžuvinca, i oružanih snaga Mletačke Republike, koji se zbio u vremenu od 12. kolovoza 1345. do 21. prosinca 1346. Sukob je posljedica vjekovnih težnji žitelja Zadra za autonomijom i upornih namjera Mlečana da grad podvrgnu svojoj izravnoj vlasti, što je trajalo unatrag više stoljeća i u kojem je razdoblju Zadar nekoliko puta na dulje ili kraće vrijeme potpadao pod mletačku upravu i nekoliko puta se nje oslobodio. Mlečani su opsadu poduzeli nakon što je početkom ljeta 1345. zadarsko poslanstvo krenulo u Bihać da kralju Ljudevitu iskaže svoju odanost, što je ocijenjeno kao izdaja i bilo povod za opsadu. Ona je potrajala više od šesnaest mjeseci i sastojala se od niza zasebnih pomorsko-kopnenih okršaja i bitaka, a završila je mletačkim zauzimanjem Zadra.